**Начин доказивања основа за искључење привредног субјекта из поступка јавне набавке**

Основи за искључење привредног субјекта из поступка јавне набавке прописани су чл. 111. и 112. ЗЈН.

Основе за искључење прописане чланом 111. ЗЈН сваки наручилац је дужан да предвиди у документацији о набавци, док основе за искључење прописане чланом 112. ЗЈН, наручилац може, али не мора да предвиди.

Такође, одредбама ЗЈН је прописан начин доказивања непостојања основа за искључење.

Наиме, чланом 118. ЗЈН прописано је да привредни субјект у понуди, односно пријави доставља изјаву о испуњености критеријума за квалитативни избор привредног субјекта, на стандардном обрасцу, којом, између осталог, потврђује да не постоје основи за искључење.

Чланом 119. ЗЈН прописано је да доказе о испуњености критеријума за квалитативни избор привредног субјекта, наручилац може да тражи само од понуђача који је доставио економски најповољнију понуду.

Такође, чланом 121. став 1. ЗЈН предвиђени су докази којима се доказује непостојање основа за искључење из члана 111. став 1. тач. 1) и 2) и члана 112. став 1. тачка 1) ЗЈН.

Имајући у виду наведене одредбе ЗЈН, може се закључити да непостојање основа за искључење који су прописани чланом 111. став 1. тач. 1) и 2), као и чланом 112. став 1. ЗЈН доказује понуђач, док постојање односно непостојање свих осталих основа за искључење, односно основа који су прописани чланом 111. став 1. тач. 3) – 5) ЗЈН и чланом 112. став 1. тач. 2) – 6) ЗЈН утврђује наручилац.

Овакав закључак пре свега произилази из начина формулисања основа за искључења из чл. 111. и 112. ЗЈН.

Примера ради, чланом 111. став 1. тачка 1) ЗЈН прописано је да је наручилац дужан да искључи привредног субјекта из поступка јавне набавке **ако привредни субјект не докаже** да он и његов законски заступник у периоду од претходних пет година од дана истека рока за подношење понуда, односно пријава није правноснажно осуђен, осим ако правноснажном пресудом није утврђен други период забране учешћа у поступку јавне набавке, за тачно одређена кривична дела.

С друге стране, примера ради, чланом 111. став 1. тачка 3) ЗЈН прописано је да је наручилац дужан да искључи привредног субјекта из поступка јавне набавке ако **утврди** да је привредни субјект у периоду од претходне две године од дана истека рока за подношење понуда, односно пријава, повредио обавезе у области заштите животне средине, социјалног и радног права, укључујући колективне уговоре, а нарочито обавезу исплате уговорене зараде или других обавезних исплата, укључујући и обавезе у складу с одредбама међународних конвенција које су наведене у Прилогу 8. овог закона.

Имајући у виду све наведено, указујемо да изјавом о испуњености критеријума за квалитативни избор привредног субјекта, која се доставља уз понуду, сваки понуђач, између осталог, потврђује и непостојање свих дефинисаних основа за искључење, док наручилац од најповољнијег понуђача може да тражи да достави само доказе који су прописани чланом 121. став 1. ЗЈН, односно доказе којима се доказује непостојање основа за искључење из члана 111. став 1. тач. 1) и 2) и члана 112. став 1. тачка 1) ЗЈН.